Münchner Sicherheitskonferenz

D **Minchner Sicherhaitskumferänz** (dytsch *Münchner Sicherheitskonferenz*, änglisch *Munich Security Conference*, *MSC*) isch e internazionaali Daagig, wu Bolitiker*ne, Militeer- un Wiirtschaftsverdrätter*ne, Nitregierigsorganisazioone un Experte*ne fir sicherhaitsrelewanti Theeme Gsprääch usserhalb vu diplomaatische un protokollaarische Voorgaabe feie. Si findet syter anne 1963 all Joor im Februar z München statt. Sinn un Zwäck isch s Dischpetiere iber aktuälli Theeme vu dr Usse-, Sicherhaits- un Verdaidigungsbolitik. S isch s wältwyt greescht Dräffe vu syre Aart. Friejeri Näme sin **Wehrkundetagung** un **Münchner Konferenz für Sicherheitspolitik**. Daagigsoort isch s Hotäl Bayerischer Hof. Uusriichter isch d *Stiftung Münchner Sicherheitskonferenz (gemeinnützige) GmbH*.

## Gschicht

Anne 1963 isch di Internazionaal Weerkund-Begeegnig *(Internationale Wehrkunde-Begegnung)* vum Ewald-Heinrich von Kleist-Schmenzin iniziiert woore. Dr Wiiderstandskämpfer us em Stauffenberg-Krais het si derfiir yygsetzt, militeerischi Kumflikt wie dr Zweet Wältchrieg in Zuechumft z verhindere. S eerscht Dräffe isch uf rund 60 Dailnämer bschränkt gsii, dodrunter dr Helmut Schmidt un dr Henry Kissinger.

Dr von Kleist het d Kumferänze bis 1997 glaitet. Sy Noofolger isch dr bolitisch Beamte un Wiirtschaftsmanager Horst Teltschik woore, wu d Laitig vu 1999 bis 2008 ghaa het. Unter dr Laitig vum Teltschik isch d Sicherhaitskumferänz ab 1999 ufgmacht woore fir Bolitik-, Militeer- un Wiirtschaftsverdrätter*ne vu Mittel- un Oschteuropa un vu Indie, Jaapaan un dr Volksrepublik Chiina.

Vu 2009 bis 2022 isch d Kumferänz vum eemoolige Diplomaat Wolfgang Ischinger glaitet woore. Dr Ischinger het anne 2011 d *Stiftung Münchner Sicherheitskonferenz gGmbH* grindet, wun er Gschäftsfierer un Voorsitzer dervu bis zue dr Iibernaam vu dr Posizioon dur dr Bootschafter Christoph Heusgen im Februar 2022 gsii isch. Stellverdrättendi Voorstizer sin dr Bootschafter Rainer Rudolph, dr Noofolger vum Boorschafter Boris Ruge, un dr Benedikt Franke, wu au CEO isch.

### Kumferänz
D Sicherhaitskumferänz isch privaat organisiert un kai offiziälli Regierigsveraastaltig. Si dient uusschließli zum Dischpetiere unter dr Dailnämer*ne, au in diskreete Hintergrundgsprääch. Derzue git s anderi Dräffe, wu am Rand vu dr Kumferänz organisiert wääre. E Hufe vu dääne iiber 100 Nääbeveraastaltige wääre zäme mit NGO duuregfiert, dodrunter Transparency International, Greenpeace oder Amnesty International.

Uf dr Sicherhaitskumferänz wääre kaini verbindlige zwischestaatlige Bschliss gfasst un au kaini Abschluss-Kommuniqués vereffetligt.

## Advisory Council

Mit em *Advisory Council* het mer anne 2009 en MSC-Byyroot grindet, wu dr Voorsitzer bi dr strateegische Uusriichtig un Entwicklig vu dr Sicherhaitskumferänz unterstitz duet. Em Byyroot gheere Lyt us em effetlige un privaate Säkter aa.

Voorsitzer vum Advisory Council isch dr Joe Kaeser, dr Ufsiichtsrootsvoorsitzer vu Siemens Energy.

Di andere Mitgliider sin (Stand 31. Jänner 2024):
* Paul Achleitner, friejere Voorsitzer vu dr Dytsche Bank
* Oliver Bäte, Voorstandsvorsitzer vu dr Allianz SE
* Carl Bildt, eemoolige Premierminischter un Usseminischter vu Schwede
* Josep Borrell, Hooche Verdrätter vu dr Europäische Unioon fir Usse- un Sicherhaitsbolitik un Vizebresidänt vu dr Europäische Kummissioon
* Thomas Enders, Bresidänt vu dr Dytsche Gsellschaft fir Uuswäärtigi Bolitik, eemoolige Voorstandsvorsitzer vu dr Airbus Group
* Fu Ying, Voorsitzeri vum Uuswäärtigen Uusschuss im Nazionaale Volkskungräss, Volksrepublik China
* Jane Harman, Diräkteri, Bresidänti un Voorstandsvorsitzeri vum Woodrow Wilson International Center for Scholars
* Arancha González Laya, Dekaani, Paris School of International Affairs, Sciences Po; eemooligi Usseminischteri vu Spaanie
* Kersti Kaljulaid, Global Advocate vum UN-Generaalsekreteer, Every Woman Every Child; eemooligi Bresidänti vu dr Republik Estland; Mitgliid vum Security Innovation Board, Minchner Sicherhaitskumferänz
* John Kerry, eemoolige Usseminischter vu dr Verainigte Staate
* David Miliband, Bresidänt un Voorstandsvorsitzer vum International Rescue Committee, eemoolige Usseminischter vum Verainigte Cheenigryych
* Federica Mogherini, eemooligi Hoochi Verdrätteri vu dr EU fir Usse- un Sicherhaitsbolitik, Räkteri vum College of Europe z Brügge
* Louise Mushikiwabo, eemooligi Usseminischteri vu Ruanda, Generaalsekreteeri vu dr Organisation internationale de la Francophonie
* Raychelle Omamo, eemooligi Usseminischteri, Republik Kenia
* Nancy Pelosi, eemooligi Sprächeri vum Rebresäntantehuus vu dr Verainigte Staate
* Boris Pistorius, Bundesminischtervu dr Verdaidigung, Bundesrepublik Dytschland
* Radosław Sikorski, Senior Fellow an der Harvard University, eemoolige Verdaidigungs- un Usseminischter vu Poole
* Ine Eriksen Søreide, Voorsitzeri vum Uusschuss fir Uuswäärtigi Aagläägehaite un Verdaidigung, Berlemänt vum Cheenigryych Norwääge; eemooligi Usseminschiteri vu Norwääge
* James G. Stavridis, Admiral a.&nbsp;D.; eemoolige NATO Supreme Allied Commander Europe (SACEUR); Vice Chair, Global Affairs un Managing Director vu dr Carlyle Group

## Literatur
* 
* 
* 
* 
* 
* 

## Weblink

* Offiziälli Website vu dr Minchner Sicherhaitskumferänz
* 
* Rolf Clement: ''50. Münchner Sicherheitskonferenz – Der diskrete Charme der Macht.'' In: Deutschlandfunk – „Hintergrund“ vom 30. Jänner 2014

## Fueßnote